Næste år skal fodboldklubberne i Frederikshavn Kommune selv sørge for, at græsset på banerne bliver slået.

Det skriver kanalfrederikshavn.dk, og Gærum IF's formand, Finn Hjortholm, fik kaffen galt i halsen, da han hørte om nyheden. - Det er svært i forvejen at drive en fodboldklub, og nu vil kommunen gøre det endnu sværere. Det forstår jeg ikke, og vi har intet hørt om det her. Hverken fra kommunen eller FUF (Frederikshavn Ungdoms Fællesråd, red.), siger Finn Hjortholm. Frederikshavn Kommune vil give klubberne et tilskud til klipningen, men beløbets størrelse beror på en forhandling. Sikkert er det, at kommunen på dette område skal spare 500.000 kr. i 2012 og 1 mio. kr. i 2013. - Jeg ser mange problemer. Hvor skal vi finde de store maskiner henne? Og hvis vi selv anskaffer en maskine, der kan klippe græsset, risikerer vi, at den bliver stjålet, når den står i klubben, frygter Finn Hjortholm ifølge kanalfrederikshavn.dk. Frederikshavn Kommune har indtil nu slået græsset 1-2 gange om ugen i Gærum IF.